Assassin's Creed: Revelations

Assassin’s Creed: Revelations – veiksmo-nuotykių žanro kompiuterinis žaidimas, sukurtas „Ubisoft Montreal“ ir išleistas 2011 m. lapkričio 15 d. kompanijos „Ubisoft“. Pradžioje pasirodė „PlayStation 3“, „Xbox 360“ bei „Microsoft Windows“, o 2016 m. „PlayStation 4“ bei „Xbox One“, kaip dalis „The Ezio Collection“ rinkinio. 2022 m. vasarį išleista „Nintendo Switch“ versija.

Komoje paskendęs Desmondas Mailsas yra prijungiamas prie Animus 2.0 programos, kur jam aktyvuojamas saugusis režimas, žinomas kaip „Juodasis Kambarys“. Virtualiame pasaulyje prabudęs Desmondas sutinka „Abstergo“ kompanijos buvusį bandymų subjektą Klėjų Kačmareką (Subjektas nr. 16), kuris padeda surasti sinchronizacijos junginius, galinčius padėti atgauti sąmonę tikrame kūne.

Tai ketvirtoji žaidimų serijos dalis, šįkart užbaigianti Ecijo Auditorės istoriją. Veiksmas vyksta 1511–1512 m. Konstantinopolyje, į kurį atvyksta Ecijo, ieškantis penkių raktų, galinčių atverti duris į paslapčių kupiną biblioteką, kurią įrengė pirmosios „Assassin's Creed“ dalies protagonistas Altairas. Viešėdamas Konstantinopolyje, Ecijo atsiduria vidury įnirtingos Osmanų kovos dėl sosto ir tuo pačiu bando išsiaiškinti bizantiečių tamplierių rengiamą sąmokslą, kurie siekia perimti miesto kontrolę ir surinkti Ecijo ieškomus raktus. Klostantis įvykiams, kartais tenka sugrįžti ir prie Altairo atsiminimų.

Žaidime Ecijo sutinka keletą realių istorinių asmenybių, tokių kaip jaunasis princas Suleimanas (I), prieš jam tampant didžiu sultonu, taip pat jo tėvą Selimą I bei dėdę princą Ahmedą.

 Žaidimo eiga 
Siužetas vystosi istoriniame Konstantinopolio mieste (dabar – Stambulas), brėkštant Osmanų imperijos valdymui. Miesto dydis prilygsta Romai, kuri pasirodė „Assassin's Creed: Brotherhood“. Čia vėl galėsime restauruoti miesto infrastruktūrą superkant smulkius verslus, o šie žaidėjui generuos pasyvias pajamas. Užsidirbti padės ir gerokai brangiau kainuojantys reikšmingi miesto objektai, tokie kaip Galatos bokštas ar Sofijos soboras. Žaidimo eigoje tam tikrais etapais persikeliama į Kapadokiją, o taip pat ir Masjafą.

Atsirado nauja ginkluotė: ašmeninis kablys (hookblade), padėsiantis leistis lynais ar pasiekti labiau nutolusius objektus šokinėjant, taip pat prasiskverbti pro priešininkus ir juos apiplėšti. Išaugo sprogstamųjų užtaisų pasirinkimas – žaidėjas dabar naudos ne tik dūmines bombas, bet ir kitokius variantus, galinčius sukelti fizinę žalą, paspęsti spąstus ar nukreipti dėmesį. Mieste bus galima rinkti medžiagas jų gamybai.

Patobulėjo Ecijo sekimo įgūdžiai – nuo šiol jis galės regėti pėdsakus ir netgi atpažinti užsimaskavusius personažus. Bordžijos bokštus primenantys asasinų bokštai, funkcionuojantys kaip jų bazės, nuolatos bus puldinėjami tamplierių, kai tik Ecijo ieškokumo lygis pakils. Žaidėjas galės konsoliduoti asasinus, kad šie saugotų bokštus. Pačios miesto gatvės pasidarė šiek tiek pavojingesnės – tamplierių pasiųsti užpuolikai mėgins Ecijo nužudyti iš pasalų.

 Papildymai 

 The Lost Archive 
2012 m. vasario 28 d. išleistas papildymas, kuriame pasirodė 7-ios naujos užduotys, keletas naujų rūbų, tyrimų vietovė bei patobulinimai ginkluotei. Kartu su juo įtrauktos ir kitos naujovės iš kitų žaidimo leidimų. Užduotys yra galvosūkinio pobūdžio ir žaidžiamos iš pirmojo asmens perspektyvos; jos pasakoja Klėjaus Kačmareko gyvenimo užkulisius.

 Kiti papildymai 

 Mediterranean Traveler Map Pack
 The Ancestors Character Pack

 Įvertinimas 
„Assassin’s Creed: Revelations“ sulaukė daugiausiai teigiamų atsiliepimų iš kritikų. Visos žaidimo versijos, tiek konsolių, tiek asmeninių kompiuterių surinko 80 iš 100 balų, remiantis apžvalgininkų vertinimus publikuojančio „Metacritic“ informacija.„Assassin’s Creed: Revelations“ – Metacritic. Portalas „IGN“ skyrė 8,5/10 balų įvertinimą,„IGN’s Review For Assassin’s Creed: Revelations“ – IGN. kai tuo tarpu „Eurogamer“ nusprendė skirti 7/10, pasigedę jaudinančių emocijų, kurias suteikė „Assassin’s Creed: Brotherhood“.„Eurogamer’s Review For Assassin’s Creed: Revelations“ – Eurogamer. Bendrai buvo giriamos ir kai kurios žaidime pristatytos naujovės, o oficialus „PlayStation“ žurnalas nepagailėjo 9/10 balų, išreikšdamas, kad tai puikiai Ecijo istoriją reziumuojantis žaidimas.„Assassin’s Creed: Revelations review“ – Official PlayStation Magazine (archyvuota).

Perkamumo rodikliai trumpalaikėje perspektyvoje pranoko ankstesnius serijos žaidimus,„AC:R Pre-Orders Significantly Higher Than Brotherhood“ – VG247. per pirmąjį mėnesį jau buvo parduota apie 1.26 mln. kopijų.„Rayman Origins sells 50,000 in debut US month“ – Eurogamer (archyvuota). Daugiau nei pusė visų žaidimo pardavimų įvyko per pirmąją parą nuo jo pasirodymo.„UK CHARTS: Modern Warfare 3 resists new release rivals“ – mcvuk.com (archyvuota). 2012 m. buvo skaičiuojama iš viso parduotų 7 mln. kopijų.„Assassin’s Creed: Revelations ships 7 million“ – GameSpot (archyvuota).

 Šaltiniai 

Kategorija:2011 kompiuteriniai žaidimai
Kategorija:Assassin's Creed